google/wiki40b huggingface dataset:
Bjørn Ullevoldsæter Skifabrikk

Bjørn Ullevoldsæter Skifabrikk var en norsk produsent av ski. Fabrikken ble etablert omkrng 1920, i Kruttverkveien i Nittedal, av Bjørn Ullevoldsæter. Deretter ble den utbygd, både på 1920- og 1930-tallet. Fra 30-tallet av produserte de ski hele året. I starten langrenns- og hoppski, men fra 1935 også slalåmski. I begynnelsen produserte de skiene av heltre hickory. Dette var et tungt og hardt treslag. Senere overtok ski som var produsert av flere tresorter; laminerte ski. 
Ullevoldsæter tok patent på denne produksjonen i mai 1933, selv om det også var andre skiprodusenter som produserte limte ski, blant annet Kristian Østby. Ullevoldsæters patentsøknad kom imidlertid en uke etter at amerikaneren Raymond C. Anderson hadde søkt patent på det samme. De to var ikke klar over hverandre, og det endte opp med at begge fikk patent. Teknikken var heller ikke ny, det var blitt produsert limte ski i Norge siden 1890-tallet. Ullevoldsæter solgte senere selve patentet til Peter Østbye i Oslo, som solgte splitkein-skiene videre. 
Fabrikken ble blant annet kjent for «Blå-Skia» på midten av 1950-tallet.  
Ullevoldsæters fabrikk ble revet i 1998.
Aesthetics

Aesthetics (2009) er det første albumet til det norske bandet Maribel.

Spor

01. Euphoric Licks
02. Taste the Trash
03. Ecstatic
04. Soothe
05. Flesh & Blood
06. Deflowers
07. Downstairs
08. Anaesthetics
09. Siamese Eyes
Ny-Zealand under de paralympiske vinterlekene 2006

Ny-Zealand deltok med to deltakere i de paralympiske vinterlekene 2006 i Torino.
Færøyingesaga

Færøyingesaga eller Sigmund Brestessons saga (norrønt: Færeyinga saga, færøysk Føroyinga søga) er en islendingesaga eller ættesaga om «de merkeligste hendelser på Færøyene fra øyenes første bebyggelse til omkr. 1050».
Sagaen er den eldste skriftlige kilden til Færøyenes historie og «bygger antagelig på færøyske sagn med historisk kjerne». Sagaen ble skrevet omkring 1220 på Island. Beretningen omfatter tidsrommet fra det norske landnåmet på Færøyene i 825 ved Grímur Kamban fram til Færøyene kom under Norges krone etter innføringen av kristendommen i 999 ved Sigmundur Brestisson. og Tróndur í Gøtus død i 1035.
Sagaen følger Sigmundur Brestissons liv og reiser fra oppveksten på Stóra Dímun, hvor han blir vitne til at faren blir drept. Sigmundur reiser som barn til Norge og fostres der, på Dovre, han blir venn med Håkon jarl og drar i viking i Østersjøen. Han vender tilbake til Færøyene etter Olav Tryggvasons ønske, og kristner øyene med en blanding av makt og gode ord.
Sagaen er ikke bevart separat og fullstendig, men i bruddstykker, delvis i Flatøybok og delvis i Den større saga om Olav Tryggvason (Bergsbók). På 1800-tallet ble Færøyingesagaen sammenstilt av islandske sagaer ved oldtidsforskeren Carl Christian Rafn. Den kom ut i 1832 i København for første gang (på norrønt, med færøsk og dansk oversettelse i samme bok). V.U. Hammershaimb oversatte den på nytt til færøysk etter sine nye rettskrivningsregler i 1884. Den utgaven er fremdeles en skolebok på Færøyene.
Å, for et spill

Melodi Grand Prix

Sangen var en av fem som ble plukket ut til den norske finalen i Chateau Neuf i Oslo lørdag 17. februar. Den ble framført av kvartetten Ola Neegaard, Gro Anita Schønn, Stein Ingebrigtsen og Inger Lise Rypdal med lite orkester. Gruppa Bendik Singers framførte den med Kringkastingsorkestret. En jury på 14 personer kåret den til klar vinner, og dette var Arne Bendiksens fjerde og siste seier som låtskriver i Melodi Grand Prix.
Utdypende artikkel: Melodi Grand Prix 1973

Eurovision Song Contest

I den internasjonale finalen ble «Å, for et spill» oversatt og framført som «It's Just a Game». Teksten inneholdt strofer på alle de andre deltakerlandenes språk og var skrevet av Robert Williams, en amerikaner som hadde jobbet som produsent i NRK fjernsynet i en årrekke. Dette året opphevet nemlig Den europeiske kringkastingsunionen reglen som krevde at landene måtte framføre sitt bidrag på sitt offisielle språk. Regelen ble gjeninnført i 1977 og deretter opphevet for godt igjen i 1999. 
Sangen ble framført som femte bidrag, etter Vest-Tysklands Gitte med «Junger Tag», og før Monacos Marie med «Un train qui part». I avstemningen fikk det norske bidraget 89 poeng og en sjuendeplass. Dette var Norges beste plassering i perioden mellom Åse Klevelands tredjeplass i 1966 og Bobbysocks' seier i 1985.

Om sangen

Bendik Singers var satt sammen for anledningen og besto av Bjørn Kruse, Philip A. Kruse, Ellen Nikolaysen og Anne-Karine Strøm. Sangen er skrevet som en serie med forslag til hvordan en skal beile til en kvinne, hvor alle sangerne er enige om at en ikke skal ta prosessen for alvorlig, eller bruke for mange utsmykkede kosenavn i prosessen.
Bendik Singers spilte den også inn og ga den ut på singelen Triola TN 654.
Kar Plateau

Kar Plateau er et lite, for det meste snødekt platå med en nesten vertikal fjellskrent på sørsiden, som ligger på vestsiden av Granite Harbour, like nord for enden av Mackaybreen i Victoria Land i Antarktis. Platået stiger slakt mot nordvest til høydene ved Mount Marston. Det ble kartlagt og navngitt under den britiske antarktisekspeidsjonen i 1910-13. «Kar» er et tyrkisk ord som betyr snø.
António Costa

Bakgrunn

Hans bestefar ble født i Goa og hans far bodde der store deler av livet. Faren var en ivrig sosialist. Costa er jurist av utdanning.

Politisk karriere

Costa var fra 2007 til 2015 ordfører i Lisboa, og ble i 2013 gjenvalgt til en ny periode. Tidligere har han vært minister i flere portugisiske regjeringer, sist gang i regjeringen til José Sócrates. Han var innenriksminister fra 2005 til 2007. Han ble valgt til sosialistpartiets leder i november 2014. I april 2015 gikk han av som ordfører for arbeide med det forestående valget og ambisjonen om å bli statsminister.
Som ordfører i Lisboa tok han i 2010 til orde for en egen avgift for turister: alle tilreisende skulle ifølge planen betale 1 euro ved ankomst og 1,60 euro for hver natt i byen. Etter valget i 2010 flyttet han ordførerkontoret fra det storslåtte rådhuset til den fattige, innvandrerdominerte bydelen Mouraria.
Costa ble statsminister i 2015 etter at hans allianse med miljøpartiet og venstrepartier felte Pedro Passos Coelhos konservative regjering 11 dager etter parlamentsvalget. Costa allianse ville ha slutt på de stramme budsjettene og privatiseringen av offentlig virksomhet etter statsgjeldskrisen fra 2010. Costa kritiserte den avgåtte regjeringen for å vanskjøtte offentlige tjenester og for å tvinge portugisere til å søke arbeid utenlands.
U23-asiamesterskapet i triatlon 2018

U23-asiamesterskapet i triatlon 2018 ble arrangert 24. juni 2018 i Gamagori i Japan.
Løypa var 1500 meter sykling, 37 km sykling og 10 km løping.
Philistina tonkinensis

Utseende

En middelsstor (ca. 18-20 millimeter), langbeint, mørkbrun gullbasse. Hannens panne har et spadeformet horn foran og to skrått oppoverrettede pigger lenger bak. Oversiden er flekkvis kledt med gulaktige skjell.

Utbredelse

Arten lever i Vietnam og Laos.
Desemberbarn

Desemberbarn er et musikkalbum med Kari Bremnes og Rikard Wolff, utgitt i 2001.
Shale Niskin

Shale Jack Niskin (18. juni 1926 – april 1988) var oppfinner av Niskinflasken, et apparat for innsamling av vannprøver fra dypt vann. Niskins apparat var en utvikling av Nansenflasken. Han grunnla General Oceanics, Inc. i 1966 og var selskapets første president. General Oceanics holder til i North Miami, Florida, produserer  oseanografiske og miljømessige måleinstrumenter.
Svene Idrettslag

Svene IL, stiftet 7.juni 1931, er det lokale idrettslaget i Svene i Numedal, Buskerud. Svene IL har om lag 650 medlemmer, fordelt på ski-/skiskyttergruppe og fotballgruppe, i tillegg klubbdommere i fotball. A-laget i fotball spiller i dag i 7. divisjon. Fotballaget spiller sine hjemmekamper på Svene Gress og Stevningsmogen Kunstgress. Denne ligger ved klubbhuset og hoppbakken hvor Per Bergerud, tidligere verdensmester i skihopp, og Odd Grette, tidligere kongepokalvinner i hopp, boltret seg i sine yngre dager. Ski og skiskyting foregår på Stevningsmogen på Lampeland. Der finnes det også en flunkende ny kunstgressbane på Stevningsmogen på Lampeland.
Lastetraktor

Utstyr og teknikk

Lastetraktorer er utstyrt med førerhytte, tømmerkran og lasteplass for tømmeret. Den er konstruert for å gi minst mulig skade på marken ved framkøring.
Den blir styrt med rammestyring og har tre eller fire akslinger, hvorav to under lasteplassen. Hjulgangen under tømmerlasset blir ofte utstyrt med belter, og det er vanligvis drift på alle hjulene. 
Krana kan være teleskopisk for å oppnå en bedre rekkevidde. Lastetraktorer finnes i ulike størrelser for ulike driftsformål. Bestandsgående maskiner er gjerne smalere enn de som er konstruert for ordinær sluttavvirking.
Radical SR8

Spesifikasjoner

Bilen har en 2.7 liter V8 som produserer 430 hestekrefter. Motoren blir laget av RPE, som har samarbeidet med Radical om motorer siden 1997. Den kraftige motoren og den lette vekten av bilen på 680 kilo fører til at 0-100 tar 2,7 sekunder og at toppfarten er på litt over 285 km/t.
LM versjonen har en sterkere 2,8 liter V8 som produserer 455 hestekrefter, i tillegg til at bilen er 20 kilo lettere, noe som skaper en forskjell på rundt 7 sekunder rundt Nürburgring.

Nürburgring rundetiden

Den uvanlig raske rundetiden rund Nordschleife på 6:48 ble satt i en SR8LM av racing-sjåføren Michael Vergers. Bilen kjørte med veilovlig trimsett og rekordtiden ble også satt kun 24 timer etter bilen hadde kjørt dit helt fra England. Vergers har selv sagt at med bedre  racingdekk kan bilen kjøre enda raskere.
I tillegg til den usedvanlig gode Nürburgring-rundetiden holder også SR8LM-en rekorden for raskeste produksjonsbil rundt flere racing-baner som Spa Francorchamps, Bedford Autodrome West Circuit og Circuit de Nevers Magny-Cours Club.

Elektrisk prototype

En helt elektrisk versjon av bilen kalt SRZero er under utvikling. Bilen blir laget av Racing Green Endurance, og er svakere og tyngre, men også billigere i drift. Den har en toppfart på 200 km/t og akselererer fra 0-100 på 7 sekunder.

Spill-opptredener

Radical SR8 har dukket opp i flere bil-spill som Need For Speed Shift 2, Forza Motorsport 4 og Forza Horizon. Andre biler produsert av Radical som Radical SR9 LMP2 og Radical SR3 Turbo finnes i Project Gotham Racing 4.
Walther Hewel

Bakgrunn

Han var sønn av en kakao-fabrikkeier og studerte etter abitur i 1923 ved det tekniske universitetet i München. På denne tiden giftet han seg med sin kone Blanda.

Mellomkrigstiden

Han ble tidlig medlem av det tyske nasjonalsosialistiske-partiet NSDAP, og dette skal ha vært medvirkende til hans nære forbindelser med Hitler. Samme år han flyttet til München, deltok han i ølkjellerkuppet som fanebærer for Hitlers vaktstyrke og satt syv måneder i Landsberg fengsel for høyforræderi sammen med Hitler. Her tjenestegjorde han som Hitlers personlige tjener.
Etter løslatelsen, arbeidet han som kaffeforhandler, og bygget slik opp et stort internasjonalt kontaktnett. Utover på 1930-tallet ble han knyttet til den tyske diplomatiske tjenesten, hvor han tjenestegjorde fram mot andre verdenskrig.
I 1938 ble han kalt tilbake til Tyskland og tjenestegjorde ved det tyske utenriksdepartementet, og refererte blant annet 15. mars 1939 konferansen mellom Hitler og den tsjekkiske presidenten Emil Hácha.

Andre verdenskrig

Hewels rolle senere i krigen ble for mange noe uklar, selv om hans formelle rolle var som ambassadør og utenriksminister Joachim von Ribbentrops liaison og kontaktperson hos Hitler. Utover dette hadde han ingen offisiell portefølje, men han befant seg hele tiden innen Hitlers indre krets. Han skrev dagbok, men på språket  Bahasa Indonesia (indonesisk).
Før Hitler begikk selvmord i Førerbunkeren 30. april 1945, hadde Hewel hele tiden vært hos Hitler og det antas at han både forsøkte å oppmuntre Hitler til å fortsette kampen. Etter selvmordet flyktet han fra bunkeren i en gruppe ledet av SS-Brigadeführer Wilhelm Mohnke. Traudl Junge beskriver i sine memoarer at Hewell på denne tiden virket fullstendig forvirret og ute av stand til å ta de enkleste beslutninger.
Da gruppen fant en tysk enhet 2. mai 1945 ved Wedding-bryggeriet, snakket Hewel om at han ville begå selvmord. De andre forsøkte å snakke ham fra det, men han drepte seg selv på samme måte som Hitler ved at han skjøt seg samtidig som han bet over en cyanid-kapsel.
Fylkesvei 3744

Fylkesvei 3744 går mellom Årdalen i Birkenes og Grøsle i Grimstad kommune. Veien er 18,3 km lang.
3,7 km av veien i Birkenes-enden er asfaltert. Videre østover mot Grøsle har veien grusdekke.
Frem til 2019 hadde veien betegnelsen Fylkesvei 251.
Risør undervannsklubb

Risør Undervannsklubb er en norsk dykkerklubb som holder til i Risør.
Klubben ble startet i 1965 av en gruppe fridykkere, blant andre Harald Knudsen. I starten var det mye kontakt med Oslo Undervannsklubb. Klubben hadde på 1970- og 1980-tallet dykkeropplæring, men det er det ikke noe av nå. Klubben har «klubbhus» i Tangengata 1 i Risør, rett over gata for steinmoloen.

Klubben disponerer en dykkerbåt og kompressorer for luftfylling
I mars 2016 ble klubben meldt inn i Norges Dykkeforbund (NDF).
Risør Undervannspostkontor driftes av medlemmer fra Risør Undervannsklubb.
Leatherface: Texas Chainsaw Massacre III

Handling

Michelle (Kate Hodge) og Ryan (William Butler) er på en reise gjennom USA fra California til Florida for å levere tilbake en bil. Men reisen tar en hårreisende vending når paret blir vitne til en rekke bisarre hendelser. Først blir de stående fast i trafikken, midt på natta, på grunn av den nifse oppdagelsen av lik like ved. Deretter, mens de stopper for å fylle bensin, blir de vitne til at en gal mann skyter en cowboy, som råder dem til hvilken vei de bør ta. Like etter en trafikkulykke blir de forlatt midt i ingenmannsland, men de er ikke alene. Gærningen med motorsag, Leatherface er snart i full sving, og paret løper for sine liv. Michelle snubler snart inn i drapsmannens hjem, hvor hun blir holdt fanget og opplever den grusomme, forrykte galskapen til en familie av kannibaler.
Mørk kveldvikler

Utseende

En ganske liten (vingespenn 11-13 millimeter), brunspraglete vikler. Forvingen er brunspraglete med spor av et lyst tverrbånd i midten. Bakvingen er brun. Arten kjennes nok best på størrelsen kombinert med vertsplanten.

Levevis

Larven utvikler seg mellom sammenspunnet bar på edelgran (Abies alba). Dette treet finnes bare plantet i Nord-Europa, men den store utbredelsen av juletreplantinger har trolig gitt bedre muligheter for denne arten her.

Utbredelse

Arten har ein relativt begrenset utbredelse i sentrale deler av Europa, fra Hellas i sør til det sørlige Skandinavia i nord og fra Romania i øst til Irland i vest. I Norge er arten først funnet i de senere år, i ytre deler av Aust-Agder og Vest-Agder.
Sinonympha avinoffi

Utseende

En nokså liten, brungrå sommerfugl med avrundede vinger. Oversiden er blekt brungrå, langs ytterkanten med et lysere felt som har 4-5 ovale, svarte flekker på hver vinge. Undersiden er mønstret som oversiden, men mer kontrastrikt farget. Grunnfargen er gråbrun, og flekkene har hvit kjerne.

Utbredelse

Arten er utbredt i det vestlige Kina.
Horaga

Utseende

Små (vingespenn 20-32 millimeter), brune stjertvinger, oversiden gjerne med en blålig metallisk glans. Vingene har to eller tre tynne stjerter på bakkanten av bakvingen. Undersiden er brun med hvite flekker.

Utbredelse

Slekten er utbredt i Sørøst-Asia, fra Sri Lanka i vest til Ny-Guinea i øst.
Lindra

Utseende

Middelsstore, brune smygere. Oversiden har noen små, gulaktige flekker, undersiden kan ha større, gulaktige felter eller hvite felter eller tverrbånd.

Levevis

Sannsynligvis lever larvene, som andre Hesperiini, på gress og halvgress.

Utbredelse

Slekten er utbredt i Sør-Amerika.
Flow (album)

Flow er et musikkalbum med Conception, utgitt i 1997.
Efterklang

Efterklang er et dansk post-rock band fra København. Musikken kan beskrives som orkestrert elektronika. Bandet består av fem faste medlemmer (Mads Brauer, Casper Clausen, Thomas Husmer, Rune Mølgaard & Rasmus Stolberg). På konserter får de som oftest med seg fiolinist/sanger Peter Broderick, trombonist/sanger Niklas Antonson, pianist/sanger Anna Brønsted og gitarist/sanger Frederik Teige.
De har utgitt album på det britiske/amerikanske selskapet Leaf Label, men har også sitt eget plateselskap som heter Rumraket med artister som Amiina, Cacoy, Erik Levander, Grizzly Bear, Kama Aina, Slaraffenland, Taxi Taxi! og Canon Blue.
Efterklang har høstet gode kritikker i store utenlandske aviser/blader som The Independent, The Guardian, Pitchfork og The New York Times for sine utgivelser.
Lhanbryde

Lhanbryde (skotsk-gælisk Lann Brìghde) er en landsby i Moray i Skottland, rundt 6,5 km øst for Elgin. Tidligere gjennomtrafikk av motorvegen A96, men den tungt trafikkerte hovedvegen ble ledet i bue utenfor landsbyen tidlig på 1990-tallet.

Historie

Lhanbryde har en historie som går tilbake mer enn 3000 år. Som bynavnet indikerer var stedet en gang et piktisk sete og det er også flere stående piktiske steinmonumenter som vitner om den piktiske kulturen. Lhanbryde betyr antagelig «Kirke(stedet) for sankt Bride», men det er uklart hvorfor navnet har blitt bevart i en walisisk form da det i 1215 ble nedtegnet som Lamanbride, Lambride på slutten av 1300-tallet, Lambry på 1600-tallet og Longbride i 1750
Kirken som landsbyen er blitt oppkalt etter er bortimot helt forsvunnet. Kirkegården ligger på nordsiden av hovedgaten. Noen få ruiner av kirken som fortsatt er synlige, og den var sannsynlig den siste av en rekke kirkebygg på stedet, og var allerede i 1796 forlatt og revet. Et medlem av Tempelridderordenen er gravlagt i kirkegården.
Arkeologiske utgravninger har frambrakt restene av en rekke vollgraver i Lhanbryde som har blitt tolket som øsesystem eller vannløp for en kvern eller mølle. På nordsiden er det rester av en mulig tørkeovn for korn hvor brent havre og keramikk indikerer 1200-tallet.

Dagens Lhanbryde

Elever fra den lokale grunnskolen, Lhanbryde Primary School, går nå enten til Milnes High School eller den ene av de to videregående skolene i Elgin, avhengig hvor de
Befolkningen i Lhanbryde består i dag av rundt 2000 mennesker. Village Hall danner sentrum for Lhanbrydes moderne bosetning. Hovedgaten som går i en kurve har med tradisjonelle skotske småhus på begge sider.
Det lokale fotballaget heter Lhanbryde United FC.
Stakkevollan Coop Prix Arena

Stakkevollan Coop Prix Arena er hjemmebanen til fotballaget Stakkevollan IF i Tromsø. Denne var tidligere en gammel grusbane, men er i dag oppgradert til moderne kunstgress. Fotballbanen har et tilhørende klubbhus. Navnet kommer fra butikken som ligger like ved. 
Fotballbanen ligger ved Utsikten på Stakkevollan i Tromsø helt på nordsiden av Tromsøya. Den er kjent for å ha skygge i hver kamp som spilles på ettermiddagen. Stakkevollan Coop Prix Arena har en kapasitet på 122, pluss VIP plasser som utgjør 10 plasser. Det selges kaffe og vafler der ved hjemmekamper.
Skreosen

Skreosen er den minste bygda i Kviteseid kommune i Telemark. Bygda ligger langs fylkesvei 355, ved den nordre bredden av Skreevatnet, midt mellom Fyresdal, Dalen og Vrådal. Bygda er del av et interkommunalt større bygdelag sammen med nabobygdene Hauggrend i Fyresdal, Krossli, Austheii og Bandaksli i Tokke og Vråliosen i Kviteseid. Grunnet kommunegrenser dratt opp fra gammelt av ligger disse bygdelagene i forskjellige kommuner, selv om de til daglig regner hverandre som sambygdinger. Grunnet avstanden til sentrum i Kviteseid går de fleste skolebarn på skole enten i Fyresdal eller på Dalen.
Det finnes en byggevare- og trelasthandel i Skreosen.
Moacir Rodrigues Santos

Landslaget

Moacir Rodrigues Santos spilte 6 landskamper for Brasils herrelandslag.
Aspitus

Utseende

En middelsstor, slank, matt, mørkt brunlig trebukk, kroppen i stor grad kledt med lyse hår som på pronotum danner tre gulaktige lengdestriper. Antennene er tynne og omtrent så lange som kroppen. Pronotum er nesten sirkelrundt. Dekkvingene er jevnbrede, beina middels lange og slanke.

Utbredelse

Arten er utbredt i Togo.
Nannodastiidae

Utseende

Knøttsmå (0,7 – 1,2 mm), brunaktige, matte fluer. Hodet er høyere enn langt, med store fasettøyne og små, fine børster. Punktøynene sitter på en ganske høy knøl. Antennene er tre-leddete, det tredje leddet er rundt med ganske lange hår og bærer en fint hårete antennebørste (arista). Kinnbørste (vibrissa) mangler men det sitter en rad av fine børster langs underkanten av hodet. Brystet (thorax) er ganske lite og smalt med fine og korte børster. Vingene er korte, runde og brede, uten fargeflekker. Fire lange årer når vingekanten. Vingefremkanten (costa) er brutt på to steder. Beina er korte og tynne, uten børster. Bakkroppen er sylindrisk. Larvene er ukjente.

Levevis

Fluene lever ved havstrender. Man antar at de lever av råtnende organisk materiale (saprofager).
Sarpsborg festning

Opprettelse og oppbygging

1. juli 1907 vedtok Stortinget opprettelsen av festningen. Festningartilleriet. Festningen bestod da av forte Greåker, batteriet på Ravneberget og to kanonstillinger for å dekke overgangen over Glommat.
Elvis 56

Elvis 56 er et samlealbum med Elvis Presley, utgitt den 5. mars 1996 – 40 år etter at han platedebuterte og 19 år etter hans død.
Mosseporten (kjøpesenter)

Mosseporten eller Mosseporten kjøpesenter ligger i Patterødveien 2 i Moss. Mosseporten ligger ved avkjøringen til E6 og et par minutter med bil fra Moss sentrum. Mosseporten har 58 butikker og 700 parkeringsplasser.
Abdol Hossein Sardari

Annet

I 2007 gikk en populær iransk-produsert tv-serie, som er løst basert på hans gjerninger under krigen, på iransk tv. Serien, som på norsk heter Madare sefr darajeh (på norsk: Null graders sving, persisk Madare sefr darajeh) er blitt beskrevet som tidenes mest påkostede iranske tv-serie noensinne og er svært populær i landet .
Ľubomír Moravčík

Landslaget

Ľubomír Moravčík spilte 80 landskamper for Tsjekkoslovakias herrelandslag og Slovakias herrelandslag. Han ble tatt ut i Slovakias tropp til VM i fotball 1990.
Petite messe solennelle

Petite messe solennelle er et kirkemusikalsk verk av Gioacchino Rossini fra 1863.
Messen ble skrevet på oppdrag fra greveparet Michel-Frédéric og Louise Pillet-Will. Verket er tilegnet grevinnen. Uroppførelsen fant sted 14. mars 1864 til innvielsen av parets private kapell i Paris. Den første offentlige fremførelse ble holdt i Paris kort tid etter og ble en stor suksess. Komponisten og musikkviteren Albert Lavignac spilte harmonium under den første konserten.
I utgangspunktet skrev Rossini Petite messe solennelle for blandet kor (sopran, alt, tenor og bass), to klavér og harmonium. Denne uvanlige besetning står i en napolitansk tradisjon fra 1700-tallet. Senere skrev Rossini også en orkesterversjon som ble urfremført 29. februar 1869 i Paris.
Fremføringstiden er ca 85 minutter.
Ockelbo kommune

Kommunevåpenet

Hammeren symboliserer jern håndtering, grantrerne skogsbruk og ringene de (daværende) tre forsamlingene i kommunen. Våpenet ble registrert i Patent- och registreringsverket i 1985. Femten år senare ble de tre forsamlingene slått sammen til Ockelbo församling, men det er fremdeles tre ringer i kommunevåpenet.
Jægerbakken (Bergen)

Jægerbakken i Ytre Sandviken, starter nederst i krysset ved Breiviksveien og strekker seg opp til Helleveien i nord. Midt i Jægerbakken går Mollbakken inn i Jægerbakken og danner et kryss. Øverst i bakken til venstre er det gangsti til NHH og Lehmkuhlhallen. Samme sted til venstre er det gangsti mellom husrekkene som har gjennomgang til Mollbakken. Øverst, er Jægerbakken en blindvei for biler. Adkomst videre langs Helleveien er gang og sykkelsti. Bilkjøring ut fra Jægerbakken, er via Mollbakken eller Breiviksveien.
Navnet Jægerbakken ble vedtatt i 1917 etter klokker Niels Krag Jæger (1706–1780), som var landbrukskyndig, en foregangsmann for oppdyrking av myrer og treplanting; oppfinner av en radsåmaskin som han demonstrerte i 1773 på dette området som bærer hans navn.